Jonges woeker op Top-20 | Maroela Media
Elvis Blue. (Foto: Verskaf)
Die Maroela Media Afrikaanse Top-20 het verlede week 'n nuwe baadjie aangetrek. Nuwe musiek word weekliks bekendgestel en Maroela Media het dit goedgedink om elke week saam met die top-20 ook die week se jongste vrystellings te deel om na hartelus te luister en so ook op hoogte gehou te word van nuwe musiek wat uitgereik word.
Andries Bezuidenhout het die afgelope week sy jongste enkelsnit getiteld "Spoorlangs" bekendgestel. Dit is ook die titel van sy vierde solo-album.
Andries is onder meer bekend vir sy dae as deel van die Brixton Moord en Roof Orkes. Hy en sy vrou, Irma, bly sedert 2018 in Alice in die Oos-kaap.
Elvis Blue het ook die afgelope week 'n nuwe lied, "Meer as genoeg", uitgereik. Dit sal ook die titel van sy tiende album wees. Weens 'n moeilike jaar en 'n half wat sangers agter die rug het, het Elvis 'n nuwe uitkyk op die lewe en besef hy meer as ooit dat dit die klein dingetjies is wat werklik saak maak.
Luister gerus hieronder na 'n hele lys van nuwe vrystellings en laat ons weet watter een jou gunsteling is in die kommentaargedeelte onder.
Irene-Louise van Wyk se nuwe enkelsnit "Tekkies brand" trek baie aandag, veral op die platform TikTok.
Sy betree vandeesweek die top-20 in die 17de plek.
Francois van Coke se "Ons het gewen" en Rooksein se "Damlelielief" betree ook die week se top-20 in onderskeidelik die 14de en 20ste plek.
Brendan Peyper se "Op jou spoor" het ook 'n goeie week gehad en spring na die 4de plek in slegs twee weke.
Appel kraai steeds koning op die treffersparade met vier liedjies wat tans op die top-20 verskyn. "Dina" is in die no. 1-posisie.
In vandeesweek se Maroela Media Afrikaanse Top-20 is daar vier snitte wat styg, sewe wat daal, ses wat onveranderd bly en drie nuwe liedjies hul toetrede tot die top-20 maak.